جنوب إفريقيا هي واحد لبلاد جات فلجنوب ݣاع د إفريقيا. تيحدوها من الشمال ناميبيا و بوطسوانا و زيمبابوي, ومن لغرب إسواتيني و لموزمبيق. جنوب إفريقيا معروفة باللي هي الدولة اللي عندها أقوى قتيصاد ف إفريقيا, وباللي فيها بنية تحتية مقادة ف لبلاد كاملة. ف 1948, دخلات جنوب إفريقيا فواحد السياسة ديال التفريق العنصري (أپارتايد) اللي كانت تاتفرق بين لبويض ولكوحل وخلقات بزاف د لمدابزات ولمشاكيل, حتا بدات تاتفكك هاد السياسة فاللول د التسعينات. هي من الدول لقلال فإفريقيا اللي ماعمرو ماوقع فيها نقيلاب عسكري. من 1994, ولات جمهورية جنوب إفريقيا بلاد ديموقراطية تاتًنظم فيها نتيخابات حرة وشفافة, وتيتنتاخب فيها اللي ربح أكبر عدد د لأصوات كيما كان لأصل ديالو. تيسكنو فجنوب إفريقيا كتر من 58 مليون واحد. لبلاد عندها تلاتة د لعواصم, كل وحدا على شي موضوع: پريطوريا (لعاصمة لإدارية) - بلومفونطين (لعاصمة لقضائية) - كيپ تاون (لعاصمة التشريعية). لفلوس ديال جنوب إفريقيا هوما الراند, والرئيس ديالها ديال دابا هو سيريل رامافوزا.